《兴慈寺观君俞旧题》
宋代·李复

松院前年到，同君共五人。
今来观旧迹，君已是前身。
遽掩千秋夜，空伤两岁春。
向风无可语，泪洒壁间尘。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。